25 տարի դու տեղատվություն ես ապրել, Անկախ մեր Հայաստան, ու գիտես, որ մակընթացությունը կարող է նաև ավերիչ լինել: Քո հունն ես որոնում` անխաթար հոսելու համար: Ու թեև այդ հունն առայժմ խոչուխութերով է լի, բայց անխաթարելի է ընթացքդ: Եվ մոռացումի ծալքերում կորսված խանդավառության փոխարեն այսօր փորձում ենք հույսի ծվեններն ի մի բերել` ասելու` շնորհավոր հոբելյանդ, Անկախ Հայաստան: Մաղթում ենք, որ այս հոբելյանը խորախորհուրդ մի նոր սկիզբ դառնա` վերընձյուղումի, տունդարձի, վերածննդի: Մաղթում ենք ու հավատում, որ երիտասարդության այս նախաշեմը բարի է ու բարիք է բերելու Անկախությունը պատերազմի բոցերում թրծած մեր ժողովրդին: Բարիք` հավատի, համախմբումի, շենացման տեսքով: